ΚΑΝΟΝΙΣΜΟΣ (ΕΚ) αριθ. 452/2000 ΤΗΣ ΕΠΙΤΡΟΠΗΣ

της 28ης Φεβρουαρίου 2000

για την εφαρμογή του κανονισμού (ΕΚ) αριθ. 530/1999 του Συμβουλίου για τις διαρθρωτικές στατιστικές σχετικά με τις αποδοχές και το κόστος εργασίας όσον αφορά την αξιολόγηση της ποιότητας για τις στατιστικές σχετικά με το κόστος εργασίας

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 530/1999 του Συμβουλίου, της 9ης Μαρτίου 1999, για τις διαρθρωτικές στατιστικές σχετικά με τις αποδοχές και το κόστος εργασίας(1), και ιδίως το άρθρο 11,

Εκτιμώντας τα ακόλουθα:

(1) Σύμφωνα με το άρθρο 11 του κανονισμού (ΕΚ) αριθ. 530/1999, απαιτούνται μέτρα σχετικά με τα κριτήρια αξιολόγησης της ποιότητας και το περιεχόμενο της έκθεσης σχετικά με την ποιότητα.

(2) Τα μέτρα που προβλέπονται στον εν λόγω κανονισμό είναι σύμφωνα με τη γνώμη που διατύπωσε η επιτροπή στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου(2).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κριτήρια αξιολόγησης της ποιότητας και περιεχόμενο της έκθεσης σχετικά με την ποιότητα

Τα κριτήρια αξιολόγησης της ποιότητας και το περιεχόμενο της έκθεσης σχετικά με την ποιότητα, που αναφέρονται στο άρθρο 10 του κανονισμού (ΕΚ) αριθ. 530/1999, ορίζονται στο παράρτημα του παρόντος κανονισμού.

Άρθρο 2

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Φεβρουαρίου 2000.

Για την Επιτροπή

Pedro SOLBES MIRA

Μέλος της Επιτροπής

(1) ΕΕ L 63 της 12.3.1999, σ. 6.

(2) ΕΕ L 181 της 28.6.1989, σ. 47.

ΠΑΡΑΡΤΗΜΑ

ΚΡΙΤΗΡΙΑ ΑΞΙΟΛΟΓΗΣΗΣ ΤΗΣ ΠΟΙΟΤΗΤΑΣ ΚΑΙ ΠΕΡΙΕΧΟΜΕΝΟ ΤΗΣ ΕΚΘΕΣΗΣ ΣΧΕΤΙΚΑ ΜΕ ΤΗΝ ΠΟΙΟΤΗΤΑ ΓΙΑ ΤΙΣ ΣΤΑΤΙΣΤΙΚΕΣ ΣΧΕΤΙΚΑ ΜΕ ΤΟ ΚΟΣΤΟΣ ΕΡΓΑΣΙΑΣ

ΠΡΟΘΕΣΜΙΑ ΓΙΑ ΤΗ ΔΙΑΒΙΒΑΣΗ ΤΗΣ ΕΚΘΕΣΗΣ

Η έκθεση σχετικά με την ποιότητα διαβιβάζεται στην καλύτερη περίπτωση μαζί με τα στοιχεία και το αργότερο 24 μήνες μετά το πέρας της περιόδου αναφοράς για την οποία έχουν συλλεγεί τα στοιχεία.

ΜΕΤΑΒΑΤΙΚΗ ΠΕΡΙΟΔΟΣ

Δεδομένου ότι η υποβολή έκθεσης σχετικά με την ποιότητα είναι ένα νέο στοιχείο του ευρωπαϊκού στατιστικού συστήματος, θεωρείται ότι οι εθνικές στατιστικές αρχές πρέπει να αναπροσαρμόσουν εν προκειμένω τα μέσα, τις γνώσεις και τους πόρους τους. Ως εκ τούτου, το περιεχόμενο της έκθεσης σχετικά με την ποιότητα που παρουσιάζεται παρακάτω περιλαμβάνει ορισμένα προαιρετικά σημεία για την πρώτη έκθεση σχετικά με την ποιότητα που πρέπει να υποβληθεί για την έρευνα σχετικά με το κόστος εργασίας του έτους αναφοράς 2000. Η εφικτότητα και η καταλληλότητα των προαιρετικών αυτών σημείων θα αναθεωρηθεί με βάση τις πληροφορίες που πράγματι παρέχουν τα κράτη μέλη και τη γενική πρόοδο που σημειώνεται στον τομέα της στατιστικής επιστήμης. Η αναθεώρηση αυτή θα πρέπει να πραγματοποιηθεί από την Eurostat και τις εθνικές στατιστικές αρχές πριν από την επόμενη έρευνα, προκειμένου να αποφασιστεί εάν και κατά πόσο τα προαιρετικά σημεία θα πρέπει να παραμείνουν προαιρετικά.

ΠΕΔΙΟ

Οι πληροφορίες απαιτούνται στο βαθμό που οι παρεκκλίσεις στους σχετικούς κανονισμούς του Συμβουλίου ή της Επιτροπής δεν είναι αντίθετες. Οι κανονισμοί αυτοί αφορούν τις διαρθρωτικές στατιστικές σχετικά με το κόστος εργασίας και τις αποδοχές, την έρευνα εργατικού δυναμικού, τις στατιστικές διάρθρωσης των επιχειρήσεων και τους εθνικούς λογαριασμούς. Το ίδιο ισχύει και για τα προαιρετικά χαρακτηριστικά ή τις διαιρέσεις.

ΔΙΑΔΟΣΗ ΤΩΝ ΠΛΗΡΟΦΟΡΙΩΝ ΠΟΥ ΣΥΛΛΕΓΟΝΤΑΙ ΜΕΣΩ ΤΗΣ ΕΚΘΕΣΗΣ ΣΧΕΤΙΚΑ ΜΕ ΤΗΝ ΠΟΙΟΤΗΤΑ

Μεταξύ των συστατικών μερών της ποιότητας, η καταλληλότητα, η έγκαιρη παρουσίαση και η ακρίβεια, η εύκολη πρόσβαση και η σαφήνεια, καθώς και η πληρότητα θα χρησιμοποιούνται κυρίως για εσωτερικούς σκοπούς του ευρωπαϊκού συστήματος στατιστικών.

Επιπλέον, η ακρίβεια, η συγκρισιμότητα και η συνοχή παρουσιάζουν μεγάλο ενδιαφέρον για τους χρήστες. Οι πληροφορίες αυτές θα διαδίδονται στους χρήστες μέσω στατιστικών ή μεθοδολογικών εγγράφων.

ΠΕΡΙΕΧΟΜΕΝΟ

Σημείωση:

Οι πίνακες Α, Β και Γ και οι συναφείς μεταβλητές (παραδείγματος χάρη Α11, Β1, D1, ...) ορίζονται στον κανονισμό (ΕΚ) αριθ. 1726/1999 της Επιτροπής, της 27ης Ιουλίου 1999, σχετικά με την εφαρμογή του κανονισμού (ΕΚ) αριθ. 530/1999 του Συμβουλίου για τις στατιστικές διάρθρωσης των αμοιβών και του κόστους εργασίας, όσον αφορά τους ορισμούς και τη διαβίβαση των πληροφοριών για το κόστος εργασίας(1).

1. Καταλληλότητα

Προαιρετικό σημείο:

- Μια περίληψη που περιλαμβάνει την περιγραφή των χρηστών, την καταγωγή και την ικανοποίηση των αναγκών των χρηστών και την καταλληλότητα των στατιστικών για τους χρήστες.

2. Ακρίβεια

2.1. Δειγματοληπτικά σφάλματα

2.1.1. Δειγματοληψία πιθανότητας

2.1.1.1. Μεροληψία

Προαιρετικό σημείο:

- Μεροληψία λόγω της μεθόδου εκτίμησης, όταν μπορεί να μετρηθεί.

2.1.1.2. Διακύμανση

- Συντελεστές μεταβλητότητας(2) που διαιρούνται σύμφωνα με τη διάρθρωση των πινάκων Α, Β και Γ για τα ακόλουθα:

- ετήσιο κόστος εργασίας ανά απασχολούμενο (D1/Α11+Α121+Α131)

- ωριαίο κόστος εργασίας (D1/Β1).

- Συντελεστές μεταβλητότητας που διαιρούνται σύμφωνα με τη διάρθρωση του πίνακα Α για τα ακόλουθα:

- Β1 ώρες τις οποίες εργάσθηκαν όλοι οι απασχολούμενοι

- D1 εισόδημα εξαρτημένης εργασίας

- D11 μισθοί και ημερομίσθια (σύνολο).

- Μεθοδολογία που χρησιμοποιείται για την εκτίμηση της διακύμανσης.

Προαιρετικά σημεία:

- Συντελεστές μεταβλητότητας που διαιρούνται σύμφωνα με τη διάρθρωση των πινάκων Β και Γ για τα ακόλουθα:

- Β1 ώρες που εργάσθηκαν όλοι οι απασχολούμενοι

- D1 εισόδημα εξαρτημένης εργασίας

- D11 μισθοί και ημερομίσθια (σύνολο).

- Συντελεστές μεταβλητότητας που διαιρούνται σύμφωνα με τη διάρθρωση των πινάκων Α, Β και Γ για τα ακόλουθα:

- Α1 συνολικός αριθμός απασχολουμένων

- Α11+Α121+Α131 συνολικός αριθμός απασχολουμένων σε μονάδες πλήρους απασχόλησης.

2.1.2. Άλλη μορφή δειγματοληψίας (εκτός της δειγματοληψίας πιθανότητας)

Σε περίπτωση χρήσης υφιστάμενων πηγών όπου ο υπολογισμός ενός συντελεστή μεταβλητότητας δεν έχει νόημα, θα πρέπει να γίνει περιγραφή των πιθανών πηγών έλλειψης ακρίβειας.

2.2. Μη δειγματοληπτικά σφάλματα

2.2.1. Σφάλματα πλαισίου

- Περιγραφή των κύριων περιπτώσεων εσφαλμένης ταξινόμησης και των προβλημάτων πλημμελούς και υπερβολικής κάλυψης(3) που ανακύπτουν κατά τη συλλογή των στοιχείων.

- Μέθοδοι που χρησιμοποιούνται για την επεξεργασία των ενδεχόμενων αυτών σφαλμάτων.

Προαιρετικά σημεία:

- Ποσοστά υπερβολικής κάλυψης, πλημμελούς κάλυψης και εσφαλμένης ταξινόμησης που διαιρούνται σύμφωνα με τη στρωματοποίηση που χρησιμοποιείται για τη δειγματοληψία.

Οι ζητούμενες πληροφορίες μπορεί εν μέρει να προκύπτουν από την έκθεση σχετικά με την ποιότητα του μητρώου.

Σημείωση:

Σε περίπτωση χρήσης ατομικών διοικητικών στοιχείων, θα πρέπει να υποβληθεί έκθεση με παρόμοια ανάλυση με βάση το διοικητικό μητρώο αναφοράς.

2.2.2. Σφάλματα μέτρησης και επεξεργασίας

- Περιγραφή των μεθόδων που χρησιμοποιούνται για τη μείωση των σφαλμάτων μέτρησης και επεξεργασίας(4).

Προαιρετικό σημείο:

- Αριθμός των διορθωμένων περιπτώσεων για τις μεταβλητές που ζητούνται στον πίνακα Α ως ποσοστό των μονάδων που απάντησαν στις ερωτήσεις σχετικά με την εξεταζόμενη μεταβλητή.

- Ποσοστά σφάλματος της καταχώρησης ή κωδικοποίησης στοιχείων για τις ακόλουθες μεταβλητές:

- αριθμός απασχολουμένων

- μισθοί και ημερομίσθια

- δραστηριότητα της τοπικής μονάδας (τμήματα της NACE Αναθ. 1)

- περιφέρεια (NUTS 1)

- Μεθοδολογικές σημειώσεις σχετικά με την εκτίμηση(5) των εν λόγω ποσοστών.

2.2.3. Σφάλματα μη απάντησης

- Ποσοστά απάντησης των μονάδων(6) στο σύνολό τους και τα οποία διαιρούνται περαιτέρω σύμφωνα με τη στρωματοποίηση που χρησιμοποιείται για τη δειγματοληψία.

- Περιγραφή των μεθόδων που χρησιμοποιούνται για τον καταλογισμό ή/και τη νέα στάθμιση στις περιπτώσεις μη απάντησης.

Σημείωση:

Σε περίπτωση χρήσης ατομικών διοικητικών στοιχείων, η μη διαθεσιμότητα του διοικητικού μητρώου ή ενός συγκεκριμένου στοιχείου θεωρείται μη απάντηση.

Προαιρετικά σημεία:

- Ποσοστά απάντησης ανά σημείο για κάθε μεταβλητή. Το ποσοστό είναι ο λόγος του αριθμού απαντήσεων ανά σημείο προς τον αριθμό των ερωτωμένων εντός πεδίου.

- Περιγραφή των αιτιών μη απάντησης και αξιολόγηση της μεροληψίας της μη απάντησης για μία από τις κύριες ερωτήσεις του ερωτηματολογίου.

2.2.4. Σφάλματα εφαρμογής του μοντέλου

- Έκθεση(7) σχετικά με την ενδεχόμενη χρήση των ακόλουθων μοντέλων:

- για την προσαρμογή του φορολογικού έτους στο ημερολογιακό έτος

- για τη συμπερίληψη των μικρών επιχειρήσεων

- για το συνδυασμό στοιχείων από διοικητικές πηγές και έρευνες.

Σημείωση:

Σε περίπτωση χρήσης ατομικών διοικητικών στοιχείων, θα πρέπει να σχολιαστεί η αντιστοιχία μεταξύ των διοικητικών εννοιών και της θεωρητικής στατιστικής έννοιας.

3. Έγκαιρη και ακριβής παρουσίαση

- Βασικές ημερομηνίες συλλογής στοιχείων: π.χ. η νόμιμη προθεσμία που δίδεται στους ερωτώμενους στα κράτη μέλη, πότε εστάλησαν τα ερωτηματολόγια, οι υπομνήσεις και οι προσθήκες και πότε πραγματοποιήθηκαν οι επιτόπιες εργασίες.

- Βασικές ημερομηνίες για τη φάση μετά τη συλλογή των στοιχείων: π.χ. ημερομηνίες έναρξης και ολοκλήρωσης των ελέγχων για την πληρότητα, την κωδικοποίηση και την αληθοφάνεια, ημερομηνία ελέγχου της ποιότητας (αντιστοιχία των αποτελεσμάτων) και μέτρα για τη μη δημοσιοποίηση.

- Βασικές ημερομηνίες δημοσίευσης: π.χ. πότε υπολογίσθηκαν και διαδόθηκαν τα αρχικά και τα αναλυτικά αποτελέσματα.

Σημείωση:

Η ακρίβεια της διαβίβασης των στοιχείων στην Eurostat θα αξιολογηθεί σύμφωνα με τον κανονισμό που ορίζει την περιοδικότητα και τις προθεσμίες για τη διαβίβαση των στοιχείων.

4. Εύκολη πρόσβαση και σαφήνεια

- Αντίγραφο της δημοσίευσης (των δημοσιεύσεων).

- Πληροφορίες σχετικά με το ποια, εφόσον υπάρχουν, αποτελέσματα αποστέλλονται στις μονάδες που υποβάλλουν έκθεση και οι οποίες περιλαμβάνονται στο δείγμα.

- Πληροφορίες σχετικά με το σύστημα διάδοσης των αποτελεσμάτων (π.χ. σε ποιον αποστέλλονται τα αποτελέσματα).

- Αντίγραφο τυχόν μεθοδολογικών εγγράφων που σχετίζονται με τις παρεχόμενες στατιστικές.

5. Συγκρισιμότητα

5.1. Τοπική συγκρισιμότητα

- Θα πρέπει να αναφερθεί η συγκρισιμότητα μεταξύ των εθνικών και των ευρωπαϊκών εννοιών, εφόσον υπάρχουν διαφορές, και ιδίως όσον αφορά τον ορισμό των στατιστικών μονάδων, τον πληθυσμό αναφοράς, τις ταξινομήσεις και τους ορισμούς των μεταβλητών στα διαβιβαζόμενα αποτελέσματα. Όταν είναι δυνατόν, οι διαφορές θα πρέπει να ποσοτικοποιούνται.

Σημείωση:

Όταν οι ταξινομήσεις και οι μονάδες προέρχονται από το μητρώο, η ποιότητα των πληροφοριών αυτών πρέπει να απορρέει από την έκθεση σχετικά με την ποιότητα του μητρώου.

5.2. Χρονική συγκρισιμότητα

- Λεπτομέρειες σχετικά με τις αλλαγές στους ορισμούς, την κάλυψη ή τις μεθόδους και, αν είναι δυνατόν, αξιολόγηση των συνεπειών ενδεχόμενων μη αμελητέων αλλαγών.

6. Συνοχή

Σημείωση:

Το σημείο αυτό έχει δύο στόχους: να ενημερώσει τους χρήστες σχετικά με τις εννοιολογικές διαφορές που υπάρχουν μεταξύ διαφόρων πηγών για τις μεταβλητές που είναι παρόμοιες σε μεγάλο βαθμό και συνήθως έχουν το ίδιο όνομα στις στατιστικές εκδόσεις και να τους παράσχει πληροφορίες που θα τους επιτρέψουν να μεταβούν από τη μία έννοια στην άλλη. Ο δεύτερος στόχος είναι ο έλεγχος του κατά πόσον οι στατιστικές που είναι καταρχήν συνεκτικές από εννοιολογικής πλευράς παρέχουν συγκρίσιμα αποτελέσματα για τον ίδιο πληθυσμό αναφοράς. Με τους στόχους αυτούς, οι στατιστικές σχετικά με το κόστος εργασίας και άλλες στατιστικές που αποστέλλονται στην Eurostat θα πρέπει να συγκρίνονται με κατάλληλους λόγους (αναλογίες) χρησιμοποιώντας τις εθνικές πρακτικές έννοιες και μετρήσεις. Για παράδειγμα, η έρευνα εργατικού δυναμικού (ΕΕΔ) χρησιμοποιεί διαφορετικό ορισμό της απασχόλησης: στην ΕΕΔ μετράται η απασχόληση των μονίμων κατοίκων ενώ στην έρευνα σχετικά με το κόστος εργασίας μετράται η απασχόληση στην εθνική επικράτεια, έννοια η οποία είναι συνεκτική με τους εθνικούς λογαριασμούς και τις στατιστικές σχετικά με τις επιχειρήσεις. Οι συγκρίσεις θα πρέπει επίσης να λαμβάνουν υπόψη ότι οι στατιστικές σχετικά με το κόστος εργασίας βασίζονται σε επιχειρήσεις που απασχολούν περισσότερους από εννέα εργαζομένους.

6.1. Συνοχή με τις στατιστικές της έρευνας εργατικού δυναμικού

Προαιρετικό σημείο:

- Επεξηγήσεις σχετικά με τις βασικές διαφορές στους λόγους (αναλογίες) του "αριθμού των εργαζομένων μερικής απασχόλησης ως προς τον αριθμό των εργαζομένων πλήρους απασχόλησης" και στους λόγους του "μέσου αριθμού των πραγματικά δεδουλευμένων ωρών από εργαζόμενους μερικής απασχόλησης ως προς το μέσο αριθμό των πραγματικά δεδουλευμένων ωρών από εργαζομένους πλήρους απασχόλησης" που παρουσιάζουν οι δυο πηγές. Μια διαίρεση κατά οικονομική δραστηριότητα (τίτλοι Γ-Κ της NACE Αναθ. 1) θα βοηθούσε. Η ακρίβεια και οι έννοιες και των δύο πηγών πρέπει να λαμβάνονται υπόψη.

6.2. Συνοχή με τις στατιστικές διάρθρωσης των επιχειρήσεων

Ο κανονισμός(8) σχετικά με τις στατιστικές διάρθρωσης των επιχειρήσεων καλύπτει όλες τις εμπορικές δραστηριότητες στους τίτλους Γ έως Κ και Μ έως Ξ της NACE Αναθ. 1.

Οι πλέον παρόμοιες έννοιες των δύο πηγών συνοψίζονται στον ακόλουθο πίνακα:

>ΘΕΣΗ ΠΙΝΑΚΑ>

- Επεξηγήσεις σχετικά με τις βασικές διαφορές των μεταβλητών αυτών που λαμβάνουν υπόψη την ακρίβεια και τις έννοιες κάθε πηγής (όπως διαιρούνται από τα τμήματα της NACE Αναθ. 1). Προαιρετικά, διασταυρωμένες πινακοποιήσεις για την NUTS 1 και τις ευρύτερες ομαδοποιήσεις της NACE Αναθ. 1 (Γ-Δ-Ε, ΣΤ, Ζ-Η, Θ-Ι-Κ).

Προαιρετικά σημεία:

Ο παρακάτω πίνακας συνοψίζει άλλο μέρος των στατιστικών που θα μπορούσαν να συγκριθούν:

>ΘΕΣΗ ΠΙΝΑΚΑ>

- Επεξηγήσεις σχετικά με τις βασικές διαφορές, λαμβάνοντας υπόψη την ακρίβεια των εκάστοτε στατιστικών και τις διαφορές στις έννοιες. Οι συγκρίσεις αυτές θα μπορούσαν να αποτελέσουν αντικείμενο διασταυρωμένων πινακοποιήσεων κατά τάξεις μεγέθους των επιχειρήσεων και τις ευρύτερες ομαδοποιήσεις της NACE Αναθ. 1.

6.3. Συνοχή με τους εθνικούς λογαριασμούς

Οι πλέον παρόμοιες έννοιες των δύο πηγών συνοψίζονται στον ακόλουθο πίνακα:

>ΘΕΣΗ ΠΙΝΑΚΑ>

- Επεξηγήσεις σχετικά με τις βασικές διαφορές, λαμβάνοντας υπόψη τις διαφορές στις έννοιες και την κάλυψη και, εφόσον είναι διαθέσιμη, την ακρίβεια για κάθε περίπτωση στατιστικών.

- Παρατηρήσεις σχετικά με το πώς η έρευνα σχετικά με το κόστος εργασίας αποτελεί πηγή για τους εθνικούς λογαριασμούς.

7. Πληρότητα

- Κατάλογος μεταβλητών ή/και διαιρέσεων που απαιτούνται από τον κανονισμό και οι οποίες πιθανώς δεν είναι διαθέσιμες, καθώς και οι σχετικοί λόγοι μη διαθεσιμότητάς τους.

(1) ΕΕ L 203 της 3.8.1999, σ. 28.

(2) Ο συντελεστής μεταβλητότητας είναι ο λόγος της τετραγωνικής ρίζας της διακύμανσης της εκτιμήτριας συνάρτησης προς την αναμενόμενη τιμή. Εκτιμάται με το λόγο της τετραγωνικής ρίζας της εκτιμήτριας της δειγματικής διασποράς προς την εκτιμώμενη τιμή. Η εκτίμηση της δειγματικής διασποράς πρέπει να λαμβάνει υπόψη το σχεδιασμό δείγματος.

(3) Η υπερβολική κάλυψη σχετίζεται είτε με τις εσφαλμένα ταξινομημένες μονάδες οι οποίες στην πραγματικότητα βρίσκονται εκτός πεδίου (π.χ. η πραγματική δραστηριότητα της τοπικής μονάδας δεν περιλαμβάνεται στους τίτλους Γ-Κ της NACE Αναθ. 1) ή σε μονάδες οι οποίες δεν υπάρχουν στην πράξη.

Η πλημμελής κάλυψη αναφέρεται στις (νέες) μονάδες που δεν περιλαμβάνονται στο πλαίσιο, είτε πρόκειται πραγματικά για δημιουργία νέων μονάδων είτε για περαιτέρω διαίρεση, και στις εσφαλμένα ταξινομημένες μονάδες. Δεν αφορά την παραοικονομία.

Η εσφαλμένη ταξινόμηση αναφέρεται στην εσφαλμένη ταξινόμηση των μονάδων που ανήκουν στον πληθυσμό-στόχο.

(4) Τα σφάλματα μέτρησης είναι σφάλματα που συμβαίνουν τη στιγμή της συλλογής των στοιχείων. Υπάρχουν διάφορες πηγές σφαλμάτων μέτρησης, συμπεριλαμβανομένου του μέσου με το οποίο γίνεται η έρευνα (το έντυπο ή ερωτηματολόγιο), του ερωτώμενου, του συστήματος πληροφόρησης, του τρόπου συλλογής των στοιχείων, καθώς και του υπεύθυνου για τη συνέντευξη.

Τα σφάλματα επεξεργασίας είναι σφάλματα σε διαδικασίες που έπονται της συλλογής των στοιχείων, όπως η καταχώρηση, η κωδικοποίηση, η πληκτρολόγηση, η στάθμιση και η πινακοποίηση των στοιχείων.

(5) Η μέτρηση των ποσοστών σφάλματος μπορεί να επιτευχθεί με τυποποιημένες τεχνικές ελέγχου της ποιότητας, π.χ. με επαλήθευση της ποιότητας ενός υποδείγματος των ερωτηματολογίων που υπέστησαν επεξεργασία (προκειμένου να ελεγχθεί το επίπεδο σφαλμάτων είτε κατά τη διάρκεια της φάσης πληκτρολόγησης είτε κατά τη διάρκεια της επεξεργασίας των στοιχείων από το προσωπικό των εθνικών στατιστικών υπηρεσιών).

(6) Το ποσοστό είναι ο λόγος του αριθμού των ερωτώμενων εντός πεδίου προς τον αριθμό ερωτηματολογίων που αποστέλλονται στον επιλεγόμενο πληθυσμό.

(7) Οι παρατηρήσεις θα πρέπει π.χ. να καλύπτουν τη διαδικασία επιλογής των μοντέλων αυτών (δηλαδή γιατί προτιμήθηκε η επιλογή ενός συγκεκριμένου μοντέλου έναντι άλλων εναλλακτικών), το σχετικό σφάλμα εκτίμησης των αντίστοιχων εκτιμήσεων (εφόσον κρίνεται σκόπιμο), τα στοιχεία για την επαλήθευση των υποθέσεων που σχετίζονται με το μοντέλο, τον έλεγχο της προγνωστικής ικανότητας του μοντέλου χρησιμοποιώντας ιστορικά στοιχεία, τη σύγκριση των αποτελεσμάτων που παράγει το μοντέλο με άλλες σχετικές πηγές στοιχείων, τη χρήση μελετών φιλτραρίσματος και αντεπικύρωσης, τους ελέγχους ευαισθησίας του μοντέλου στην εκτίμηση των παραμέτρων, και την επικύρωση των εισροών στοιχείων στο μοντέλο.

(8) ΕΕ L 14 της 17.1.1997.